

BOSNA I HERCEGOVINA 
IZVJEŠTAJ O TRGOVINI LJUDIMA ZA 2026. GODINU (nivo 2) 

Vlasti Bosne i Hercegovine (BiH) se ne pridržavaju u potpunosti minimalnih standarda za eliminaciju trgovine ljudima, ali ulažu značajna nastojanja u tom pravcu. One su pokazale općenito povećana nastojanja u poređenju s prethodnim izvještajnim periodom; stoga je BiH ostala na nivou 2. Nastojanja vlasti odnose se na veći broj istraga u predmetima trgovine ljudima na nivou države, entiteta Federacija BiH (Federacija) i Republika Srpska (RS). Vlasti su identificirale veći broj žrtava, uputile više žrtava u ustanove u kojima će dobiti potrebnu pomoć, a državni koordinator preuzeo je svoju ulogu u koordinaciji nastojanja u borbi protiv trgovine ljudima. Međutim, vlasti nisu ispunile minimalne standarde u nekoliko ključnih oblasti. Sudovi u RS-u nisu osudili niti jednog trgovca ljudima već četvrtu godinu zaredom, a sudovi u Brčko distriktu (BD) u protekle dvije godine nisu osudili nijednog trgovca ljudima. Službenici koji prvi dolaze u kontakt s potencijalnim žrtvama nisu imali kapacitet za proaktivnu identifikaciju i upućivanje žrtava, a provedba nacionalnog referalnog mehanizma ostala je nedosljedna među entitetima i kantonima. Vlasti su neznatno smanjile financiranje skloništa kojima upravljaju nevladine organizacije i takvim skloništima nedostajala je specijalizirana pomoć za žrtve trgovine ljudima, posebno za djecu. Neke kantonalne vlade nisu financirale regionalne monitoring timove (RMT), što je ometalo učešće u radu timova i koordinaciju aktivnosti u borbi protiv trgovine ljudima.

KRIVIČNO GONJENJE
Vlasti su zadržale nivo nastojanja da provedu pravne propise koji se odnose na borbu protiv trgovine ljudima. 
[bookmark: _Hlk126746465]BiH se sastoji od dva entiteta u okviru države – Federacije BiH i RS-a – i Brčko distrikta (BD). Svaki entitet ima političku, zakonodavnu i sudsku vlast. Brčko distrikt je samoupravna jedinica pod ingerencijom države. Institucije vlasti na entitetskom nivou procesuiraju djela trgovine ljudima počinjena na teritoriji za koju su nadležne, a na državnom nivou djela trgovine ljudima s međunarodnim elementom. Prema članu 186. Krivičnog zakona BiH, kažnjiva su djela trgovine ljudima u svrhu seksualnog iskorištavanja i radne eksploatacije samo ako je žrtva iskorištavana u zemlji u kojoj nema prebivalište ili čija nije državljanin; istim članom je predviđena kazna zatvora u trajanju od jedne do deset godina. Prema članu 210. (a) i 210. (b) Krivičnog zakona Federacije, kažnjiva su djela trgovine ljudima u svrhu seksualnog iskorištavanja i radne eksploatacije i predviđena je kazna zatvora u trajanju od najmanje pet godina. Prema članu 145. Krivičnog zakonika RS-a, kažnjiva su djela trgovine ljudima u svrhu seksualnog iskorištavanja i radne eksploatacije i predviđena je kazna zatvora u trajanju od najmanje tri godine. Prema članu 146. Krivičnog zakonika RS-a, kažnjiva je trgovina djecom i predviđena je kazna zatvora od pet do 20 godina. Prema članu 207. (a) Krivičnog zakona Brčko distrikta, kažnjiva su djela trgovine ljudima u svrhu seksualnog iskorištavanja i radne eksploatacije i predviđena je kazna zatvora u trajanju od najmanje pet godina. Ove kazne su dovoljno oštre i što se tiče trgovine ljudima u svrhu seksualnog iskorištavanja, razmjerne su kaznama koje su zaprijećene za druga teška krivična djela, kao što je silovanje. 
U 2025. godini Tužilaštvo BiH provelo je istragu u sedam predmeta trgovine ljudima u svrhu seksualnog iskorištavanja i u jednom predmetu trgovine ljudima u svrhu radne eksploatacije, u poređenju sa 2024. godinom kada je provelo istragu u jednom predmetu trgovine ljudima u svrhu seksualnog iskorištavanja i također u jednom predmetu trgovine ljudima u svrhu radne eksploatacije. Tužilaštvo BiH je podiglo optužnice protiv četiri osobe za trgovinu ljudima u svrhu seksualnog iskorištavanja, u poređenju sa 2024. godinom kada je podiglo optužnice protiv dvije osobe za trgovinu ljudima u svrhu radne eksploatacije.  Sud BiH je osudio jednog trgovca ljudima u svrhu seksualnog iskorištavanja, u poređenju sa 2024. godinom kada je osudio dvojicu trgovaca ljudima. Sud BiH je osudio jednog trgovca ljudima u svrhu seksualnog iskorištavanja na kaznu zatvora u trajanju od 10 mjeseci.  U Federaciji su pokrenute istrage u sedam predmeta, u odnosu na 12 predmeta 2024. godine. Na nivou Federacije krivično je gonjena jedna osoba za trgovinu ljudima u svrhu seksualnog iskorištavanja i pet osoba za trgovinu ljudima u svrhu radne eksploatacije, u poređenju sa 2024. godinom kada su krivično gonjene tri osobe za trgovinu ljudima u svrhu seksualnog iskorištavanja i tri osobe za trgovinu ljudima u svrhu radne eksploatacije. Sudovi u Federaciji su osudili jednu osobu za trgovinu ljudima u svrhu seksualnog iskorištavanja i šest za trgovinu ljudima u svrhu radne eksploatacije, u odnosu na četiri osobe osuđene za trgovinu ljudima u svrhu seksualnog iskorištavanja i devet za trgovinu ljudima u svrhu radne eksploatacije u 2024. godini. Sudovi u Federaciji su osuđenom trgovcu ljudima u svrhu seksualnog iskorištavanja izrekli kaznu zatvora u trajanju od 18 godina i šestorici trgovca ljudima u svrhu radne eksploatacije izrekli su kazne zatvora u rasponu od pet godina do jednog mjeseca. U RS-u je vođena istraga u dva predmeta trgovine ljudima u svrhu seksualnog iskorištavanja, u poređenju sa 2024. godinom kada nije pokrenuta nijedna istraga. U RS-u nije podignuta nijedna optužnica, dok je 2024. godine podignuta jedna. Sudovi u RS-u ni 2025. godine nisu osudili nijednog trgovca ljudima. U Brčko distriktu je pokrenuta istraga u tri predmeta, kao i 2024. godine. U Brčko distriktu nije podignuta nijedna optužnica, za razliku od 2024. godine kada su podignute optužnice protiv tri osobe. Sudovi u Brčko distriktu ni 2025. godine nisu osudili nijednog trgovca ljudima.
Vlasti su uložile određene napore u rješavanje pitanja saučesništva službenika u izvršenju djela trgovine ljudima. Kantonalno tužilaštvo Tuzlanskog kantona podiglo je optužnicu protiv četiri policijska službenika zbog navodne umiješanosti u trgovinu dvjema djevojčicama. Vlasti su sarađivale sa stranim vladama u operacijama provođenja zakona. Vlasti su provele obuku o borbi protiv trgovine ljudima u partnerstvu s nevladinim i međunarodnim organizacijama za policijske službenike, tužioce, sudije, inspektore rada, službenike za migracije i pružatelje usluga pravne pomoći, uključujući osoblje nevladinih organizacija.

Državna agencija za istrage i zaštitu vodi specijalizirani operativni tim sa službenicima raspoređenim u regionalne urede. U Federaciji, Tuzlanski kanton ima specijalnu jedinicu za borbu protiv trgovine ljudima, osim oficira za vezu za trgovinu ljudima u svim policijskim jedinicama u Kantonu. Kanton Sarajevo je imenovao policijske službenike oficirima za vezu u policijskim stanicama. U drugim kantonima u Federaciji, u RS-u i Brčko distriktu ne postoje specijalizirani policijski službenici, nego jedinice za borbu protiv organiziranog kriminala i korupcije vode istrage u predmetima trgovine ljudima. Glavni tužilac BiH predsjedava Udarnom grupom za borbu protiv trgovine ljudima koja se sastaje mjesečno i koordinira aktivnosti organa za provođenje zakona u entitetima u predmetima trgovine ljudima. Tužilaštvo BiH ima Odsjek za borbu protiv trgovine ljudima i ilegalnih migracija u kojem je zaposleno pet specijalnih tužilaca i jedan specijalni istražitelj. U Federaciji, svaki kanton ima tužioca specijaliziranog za rad na predmetima trgovine ljudima, a jedan tužilac koordinira rad među kantonima. Brčko distrikt također ima jednog tužioca specijaliziranog za rad na predmetima trgovine ljudima. Dok su tužioci u RS-u na nivou entiteta nadležni za rad na predmetima trgovine ljudima, promatrači su izvijestili da okružnim tužiocima nedostaju znanje, kapaciteti i iskustvo za identificiranje slučajeva trgovine ljudima i njihovo upućivanje tužiocima na entitetskom nivou. Zbog toga, nadležni organi u RS-u, ali i u Federaciji i Brčko distriktu, i dalje vode istrage i podižu optužnice za djela trgovine ljudima u svrhu seksualnog iskorištavanja, prisilnog prosjačenja i trgovine ljudima u koja su umiješani članovi porodica, kvalificirajući ih kao djela za koja je zaprijećena niža kazna, kao što su „poticanje na prostituciju“, „zanemarivanje djeteta“ i „poticanje na dječiju prostituciju“. Organi za provođenje zakona i dalje navode da su kapaciteti, resursi i stručno znanje nedovoljni, što im onemogućava da provode djelotvorne istrage.

ZAŠTITA
Vlasti su povećale nastojanja na zaštiti žrtava. 
Vlasti su identificirale 63 žrtvu i uputile 57 žrtava u ustanove gdje će im biti pružena potrebna zaštita, u poređenju sa 2024. godinom, kada su identificirane 37 žrtve, a upućene 24 žrtve. Među 63 žrtve, 42 su bile žrtve trgovine ljudima u svrhu radne eksploatacije, 7 su bile žrtve trgovine ljudima radi seksualnog iskorištavanja i 14 žrtava neodređene vrste trgovine ljudima; bilo je šest žena, devet muškaraca, 36 djevojčica i 12 dječaka, a 26 su bili strani državljani. Vlasti imaju standardne operativne procedure i nacionalni referalni mehanizam; međutim, provedba je ostala nedosljedna među entitetima i kantonima. Promatrači su izvijestili da službenici koji dolaze prvi u kontakt s potencijalnim žrtvama trgovine ljudima nisu znali ili nisu dosljedno primjenjivali SOP-ove i nisu prošli obuku kako bi stekli znanje potrebno za tačnu identifikaciju žrtava trgovine ljudima ili njihovo upućivanje u ustanove u kojima će im biti pružena potrebna zaštita. Vlada je osigurala sklonište, zdravstvenu zaštitu, savjetovanje, pravne usluge i pomoć pri repatrijaciji putem partnerstava s organizacijama civilnog društva. Vlasti su dodijelile 190.000 konvertibilnih maraka (114.180 USD) za usluge žrtvama nevladinim organizacijama, u poređenju s 210.000 konvertibilnih maraka (126.200 USD) u 2024. godini.
[bookmark: _Hlk66117370]I dalje postoji Memorandum o razumijevanju koji su vlasti potpisale s četiri skloništa kojima upravljaju nevladine organizacije za pružanje pomoći žrtvama. Skloništa koja financiraju vlasti, a vode nevladine organizacije, pružila su pomoć 59 žrtava u 2025. godini. Međutim, u skloništima koja financiraju vlasti, a vode nevladine organizacije, pretežno su bile smještene žrtve nasilja u porodici i ona nisu pružala specijaliziranu pomoć žrtvama trgovine ljudima. Centri za socijalni rad (CSR) vode sedam dnevnih centara za djecu, kao i za potencijalne žrtve trgovine ljudima, u kojima se pružaju edukacija, hrana i usluge pranja odjeće. Vlasti poštuju standarde za pružanje pomoći žrtvama, posebno djeci, a i dalje postoji komisija za inspekcijski nadzor nad skloništima kojima upravljaju nevladine organizacije u cilju osiguranja da su standardi ispunjeni prije godišnje dodjele financijskih sredstava. Svakom djetetu žrtvi imenuje se staratelj iz nadležnog centra za socijalni rad i dijete žrtva se smješta u zasebnu, specijalnu ustanovu. Međutim, promatrači su izvijestili da staratelji često ne nude potrebne usluge djeci žrtvama, kao što su usluge zdravstvene zaštite i siguran smještaj, i da staratelji često samo sudjeluju u razgovorima s policijom. Promatrači su izvijestili da osoblje u nekim skloništima koja financiraju vlasti, a vode ih nevladine organizacije, nije bilo adekvatno obučeno za rad sa žrtvama trgovine ljudima, posebno sa djecom žrtvama. Promatrači su izvijestili da su službenici koji prvi dolaze u kontakt s potencijalnim žrtvama sve više identificirali žrtve iz romske zajednice. Međutim, neke potencijalne žrtve među Romima ostale su neidentificirane jer su službenici smatrali prisilno prosjačenje djece i prisilni dječiji rad tradicionalnim kulturnim praksama i običajima.

Vlasti imaju formalne politike kojima se stranim žrtvama trgovine ljudima pružaju pravne alternative njihovom udaljenju u zemlje u kojima bi se mogle suočiti s odmazdom ili teškoćama, a žrtvama je dopušteno 30-dnevno razdoblje refleksije kako bi utvrdile da li žele podnijeti zahtjev za humanitarnu vizu koja bi im omogućila privremeni rad. Vlasti su pružile pomoć žrtvama svjedocima kako bi podržali sudjelovanje žrtava u krivičnim postupcima. Vlasti nisu dodjeljivale naknadu štete žrtvama u okviru krivičnog postupka. Nijedna žrtva do danas nije ostvarila naknadu štete, a sudije generalno nisu upućivale žrtve da ostvare imovinskopravni zahtjev u krivičnom postupku nego da zahtjev podnesu u parničnom postupku. Zbog neadekvatnog skrininga ranjivih populacija, vlasti nisu djelotvorno spriječile neprimjereno kažnjavanje potencijalnih žrtava isključivo za nezakonita djela počinjena kao direktna posljedica trgovine ljudima.

PREVENCIJA
Vlasti su pojačale nastojanja na prevenciji trgovine ljudima.
Vlasti su održale međuagencijsku radnu grupu, a u oktobru 2025. godine državna vlada je usvojila Akcioni plan suprotstavljanja trgovini ljudima za period 2024-2027. Vlasti su izdvojile 10.000 konvertibilnih maraka (6.000 USD) za kampanje podizanja svijesti; međutim, ta sredstva nisu isplaćena do kraja izvještajnog perioda. Vlada je financirala SOS liniju za borbu protiv trgovine ljudima kako bi pomogle potencijalnim žrtvama trgovine ljudima. Vlasti su uložile napore da smanje potražnju za komercijalnim seksualnim uslugama. Vlasti su regulirale rad agencija za zapošljavanje i smatrala ih građanski i krivično odgovornim za prevaru pri zapošljavanju. Državne institucije regulirale su agencije za zapošljavanje i zahtijevale od agencija da dobiju licencu i registriraju se, ali inspektori rada nisu imali resurse za adekvatan nadzor nad agencijama za zapošljavanje. Vlada nije osigurala obuku o borbi protiv trgovine ljudima za svoje diplomatsko osoblje.

Novi državni koordinator preuzeo je svoju ulogu koordinacije napora u borbi protiv trgovine ljudima i praćenja provedbe Strategije i Akcionog plana. Vlada je zadržala 18 regionalnih monitoring timova za koordinaciju regionalnih napora u borbi protiv trgovine ljudima, koji se sastoje od predstavnika agencija za provedbu zakona, vlasti i nevladinih organizacija (samo u nekim regionalnim monitoring timovima) te službenika Ministarstva unutrašnjih poslova kao koordinatora. Vlada je zadržala 11 regionalnih monitoring timova u Federaciji (10 kantonalnih i jedan na nivou entiteta FBiH), šest u RS-u i jedan u BD-u. Pet kantonalnih vlada u Federaciji dodijelilo je sredstva za članove regionalnih monitoring timova kako bi potakli sudjelovanje. Međutim, Brčko distrikt i pet kantonalnih vlada nisu uspjeli osigurati sredstva u budžetu, a napori regionalnih monitoring timova u borbi protiv trgovine ljudima u velikoj mjeri su varirali, a neki učesnici su izvijestili da im je teško izdvojiti vrijeme za učešće ili koordinaciju rada regionalnih monitoring timova, posebno bez naknade za rad i uz dodatne radne obaveze

PROFIL TRGOVINE LJUDIMA
U ovom odjeljku su opisani priroda i opseg trgovine ljudima na osnovu nedavnih izvještaja vlasti i civilnog društva. Trgovci ljudima iskorištavaju domaće i strane žrtve u BiH i žrtve iz BiH u stranim zemljama. Trgovci ljudima iskorištavaju žene i djevojčice za pružanje seksualnih usluga u zemlji u privatnim stanovima i motelima. Trgovci ljudima iskorištavaju romsku djecu za prisilno prosjačenje, prisilno izvršenje krivičnih djela, pružanje seksualnih usluga i služenje u domaćinstvu u prisilno sklopljenim brakovima. Tokom 2025. godine trgovci ljudima su iskorištavali strane žrtve iz Belgije, Hrvatske, Francuske, Indije, Slovenije i Španije. U prethodnim godinama su službenici identificirali žrtve iz Afganistana, sa Kube, iz Gambije, Njemačke, Libije, Pakistana, Filipina, Rusije, Šri Lanke, Turske, Urugvaja i iz susjednih balkanskih zemalja u BiH. Punoljetne i maloljetne ženske osobe iz drugih evropskih zemalja su ranjive na trgovinu ljudima u svrhu seksualnog iskorištavanja u zemlji. Migranti i izbjeglice iz Afganistana, Egipta, Irana, Iraka, Maroka, Pakistana, Sirije i susjednih zemalja koji prolaze kroz BiH ili su zaglavljeni u BiH ili su krijumčareni kroz BiH, ranjivi su na trgovinu ljudima, što se posebno odnosi na žene i djecu bez pratnje. Trgovci iskorištavaju žrtve iz BiH u seksualne svrhe i za prisilni rad u sektoru građevinarstva i drugim sektorima u drugim zemljama širom Evrope. 

